Johannes Rudolf Vasko

Johannes Rudolf Vasko VR II/3 (15. märts 1902 Keila – 6. veebruar 1988 Västerås, Rootsi) oli Eesti merejõudude vanemallohvitser, Merekaitseliidu rühmapealik ja Merinoorkotkaste malevkonna pealik.https://www.geni.com/people/Johannes-Vasko/6000000044414681362

 Elukäik 
Osales Vabadussõjas mereväelasena ja õppursõdurina. 18. märtsil 1919 Orava ja Kliima külade pärast peetud lahingutes üles näidatud isikliku vapruse eest anti talle VR II/3. Lisaks sai ta selle tasuks Keila vallas Tuula mõisast eraldatud Pargi talu. Demobiliseeriti suvel 1920. 

Teenis alates 1921. aastast merejõududes peamiselt väiksematel sõjalaevadel või mootorpaatidel (kaatritel) ja kaldaüksustes erinevatel allohvitseri ametikohtadel. 15. oktoobri 1938 seisuga oli Merejõudude Staabi mereside komando veltveebel pootsman Johannes-Rudolph Vasko teeninud rooli vanemallohvitseri, spordiinstruktrori, pootsmani ja veltveebli ametikohtadel kokku 16 aastat, 9 kuud ja 15 päeva, peale selle Vabadussõjas rindel 2 kuud ja 22 päeva.https://www.ra.ee/dgs/_purl.php?shc=ERA.495.8.4738:30

Kuulus Vabaduse Risti Vendade Ühenduse Tallinna osakonda ja Mereväe Allohvitseride Kogu juhatusse (sh oli esimees). 

1930. aastate lõpul oli ta Kaitseliidu Tallinna maleva Sadama malevkonna eridivisjoni 4. rühma (tõenäoliselt mereside allüksus) pealik. 

Alates 1938. aasta kevadest oli Noorte Kotkaste Tallinna maleva Sadama malevkonna pealik. 

1940. aasta sügisel vabastati sõjaväeteenistusest. Lahkudes võttis ta kaasa ja peitis ära mereväe (tõenäoliselt õppekompaniile kuulunud) lipu."Galerii: Lennusadamas avati näitus 1944. aasta põgenemisest üle mere läände" ERR kultuur, 22. august 2019 

Saksa okupatsiooni ajal 1941–1944 kuulus Omakaitsesse. 

1944. aasta sügisel põgenes Rootsi, kus suri 1988.

1989. aasta veebruaris maeti abikaasa eestvõttel ümber Tallinna Pärnamäe kalmistule.https://www.kalmistud.ee/burial-place/vl1avRKZ2aBe

 Viited 

Kategooria:Eesti mereväelased
Kategooria:Kotkajuhid
Kategooria:Kaitseliidu Tallinna maleva liikmed
Kategooria:Vabadusristi II liigi 3. järgu kavalerid 
Kategooria:Vabaduse Risti Vendade Ühenduse liikmed
Kategooria:Vabadussõja veteranid
Kategooria:Sündinud 1902
Kategooria:Surnud 1988